
Text rozhodnutia
Súd: Najvyšší súd Spisová značka: 10Sžz/15/2014 Identifikačné číslo súdneho spisu: 9014010130 Dátum vydania rozhodnutia: 29. 06. 2016 Meno a priezvisko sudcu, VSÚ: JUDr. Zuzana Ďurišová ECLI: ECLI:SK:NSSR:2016:9014010130.1 Uznesenie Najvyšší súd Slovenskej republiky v právnej veci navrhovateľa: PhDr. Mgr. W. Y., narodený XX.XX.XXXX, G., právne zastúpený: Advokátska kancelária Mandzák a spol., s.r.o., Zámocká 5, Bratislava, proti odporcom: 1. Finančné riaditeľstvo Slovenskej republiky, Lazovná 63, Banská Bystrica, 2. Kriminálny úrad finančnej správy, Bajkalská 24, Bratislava, v konaní o ochrane pred nezákonným zásahom orgánu verejnej správy, takto jednomyseľne r o z h o d o l : Najvyšší súd Slovenskej republiky konanie o návrhu na ochranu pred nezákonným zásahom z a s t a v u j e. Žiaden z účastníkov n e m á p r á v o na náhradu trov konania. o d ô v o d n e n i e : Dňa 20.11.2014 bol Najvyššiemu súdu Slovenskej republiky doručený návrh navrhovateľa na začatie konania o ochrane pred nezákonným zásahom orgánov verejnej správy - odporcov v 1. a 2. rade podľa § 250v zákona č. 99/1963 Zb. Občiansky súdny poriadok v znení neskorších predpisov (ďalej len „OSP“), spočívajúcom v zostavení zoznamu „BIELE KONE“ využívaného orgánmi finančnej správy pri svojej činnosti, v ktorom má byť evidovaný aj navrhovateľ. Dňa 09.06.2015 bol Najvyššiemu súdu Slovenskej republiky doručený návrh navrhovateľa na odročenie pojednávania z dôvodu podania návrhu na prerušenie konania. Navrhovateľ v návrhu žiadal o prerušenie konania do právoplatného skončenia veci vedenej na Ústavnom súde Slovenskej republiky o ústavnej sťažnosti navrhovateľa ako sťažovateľa proti rozsudku Najvyššiemu súdu Slovenskej republiky sp. zn. 1Sžz/3/2014 zo dňa 14.10.2014, ktorým Najvyšší súd Slovenskej republiky rozhodol tak, že predchádzajúci návrh na ochranu navrhovateľa pred totožným nezákonným zásahom zamietol z dôvodu nevyčerpania prostriedkov nápravy. Návrh na prerušenie konania dôvodil tým, že nie je vylúčené, že bude vyhovené ústavnej sťažnosti, čím by mohol nastať stav litispendencie s predmetným konaním vzhľadom na to, že predmetom konania a predmetom ústavnej sťažnosti je totožný zásah medzi tými istými účastníkmi. Vzhľadom na podanú žiadosť navrhovateľa zo dňa 08.06.2015 Najvyšší súd Slovenskej republiky konanie prerušil podľa § 109 ods. 2 písm. c) v spojení s § 246c ods. 1 OSP do doby vybavenia navrhovateľom podanej ústavnej sťažnosti s tým, že navrhovateľovi uložil povinnosť bezodkladne súd informovať o spôsobe jej vybavenia zaslaním rovnopisu rozhodnutia Ústavného súdu Slovenskej republiky. Navrhovateľ v prílohe podania zo dňa 19.11.2015 zaslal najvyššiemu súdu fotokópiu Nálezu Ústavného súdu Slovenskej republiky III. ÚS 375/2015-35 z 20. októbra 2015, ktorým rozhodol, že rozsudkom Najvyššieho súdu Slovenskej republiky sp, zn. 1Sžz 3/2014 zo 14. októbra 2014 bolo porušené základné právo navrhovateľa na súdnu ochranu podľa čl. 46 ods. 1 a 2 Ústavy Slovenskej republiky a právo na spravodlivé súdne konanie podľa čl. 6 ods. 1 Dohovoru o ochrane ľudských práv a základných slobôd a tento rozsudok zrušil a vec vrátil najvyššiemu súdu na ďalšie konanie. Predmetný návrh, ktorým sa navrhovateľ domáhal voči odporcom v 1. a 2. rade ochrany pred nezákonným zásahom, ktorý spočíval v zostavení zoznamu „BIELE KONE“ využívaného orgánmi finančnej správy pri svojej činnosti a v ktorom má byť evidovaný aj navrhovateľ, sa teda vrátil najvyššiemu súdu na nové konanie a rozhodnutie a vec je vedená pod sp. zn. 1Sžnz/6/2015. Tým odpadol dôvod na ďalšie konanie o neskôr podanom návrhu na ochranu pred totožným zásahom medzi tými istými účastníkmi, preto najvyšší súd konanie o tomto návrhu podľa § 250v ods. 6 OSP zastavil. O trovách konania rozhodol najvyšší súd podľa § 250k v spojení s § 246c ods. 1 a § 146 ods. 1 písm. c/ OSP tak, že vyslovil, že žiaden z účastníkov nemá právo na ich náhradu, pretože konanie bolo zastavené. Odporcovia zastavenie konania nezavinili, preto nie je dôvod na aplikáciu ustanovenia § 146 ods. 2 OSP. Poučenie: Proti tomuto uzneseniu opravný prostriedok n i e je prípustný.

